
Lyden av spedbarnsskrik trengte gjennom vindkastene. Den lille kroppen var pakket inn i et teppe med broderte hjerter. De lubne lemmene vred seg i det iskalde stoffet.

Lucas Stage fnøs. Røyken fra våpenet han hadde avfyrt, rev i neseborene, snøfnugg prikket i øynene, alt var tåkete i kantene. Et øyeblikk kikket han ned på mannen som ålte seg vekk fra ham. Kula hadde revet opp buksestoffet over lårmuskelen. Blodet strømmet ut av skuddsåret og trakk en rød stripe over snøen.

«Ligg stille!» hveste Lucas.

Mannen slepte seg stadig videre. «Hun må få vite at jeg er her», jamret han. «Hun er hjelpeløs.»

Skrikene fra spedbarnet rev flenger i lufta.

Lucas hevet blikket. Varsellysene fra en bil lyste opp mørket i gule glimt. Dørene inn til fører- og baksetet sto på vidt gap. Det var bare noen få meter fra bakhjulene til punktet der gresset brått forsvant. Ble til en avgrunn. Og der, rett ved kanten, sto den andre skikkelsen. En mann med et gråtende barn i armene. Genseren i grov ull var gjennomtrukket av blod.

«Kom hit med ungen», ropte Lucas og holdt våpenet rettet mot bakken. «Det er glatt. Du risikerer å skli over kanten.»

Mannen rykket til. Pupillene var som nålespisser, og selv da han løftet blikket, var det som om han ikke var der. «Du skjøt ham», sa han med blikket på mannen som kravlet i snøen.

Lucas lurte seg et halvt skritt fram. «Gi meg barnet. Så kan vi snakke.»

«Hold deg unna!»

Lucas løftet armene. «Ok, men stå for helvete stille!»

Mannen knuget bylten i teppet. En bitte liten hånd strakte seg opp etter haken hans. «Kan du ikke få den til å slutte å skrike. Det gjør vondt i ørene!»

«Ungen fryser og er redd», sa Lucas.

«Det var aldri meningen at det skulle gå så langt.»

«Spiller ingen rolle for meg», ropte Lucas over et vindkast. «Men barnet er uskyldig. Tenk på det.»

Mannen så ned på spedbarnet. Noe våknet i blikket hans. Et ulmende lys som langsomt ble hvitt og skjærende. «Jeg gjør det.»

Lucas svaiet ubesluttsomt. Vurderte å kaste seg fram. Men mannen trengte bare å ta ett skritt bakover før avgrunnen ville suge dem til seg. Akkurat som hele denne fordømte saken hadde sugd Lucas til seg. Tanken burde frustrere ham. Få hjertet til å pumpe adrenalin, sette kroppen i alarmberedskap. Men han var for sliten. For nedkjørt. For klar til å overgi seg til tanken om at dette var den riktige slutten. At han, på samme måte som i de tidligere fasene av saken, først kom fram tidsnok til å rote gjennom hauger av aske.

«Jeg er her! Pappa er her!» Ropet kom fra mannen med skuddsåret på bakken. Han var nesten framme nå, full av snø og blod.

«Hold deg unna!» skrek den andre og tok et halvt skritt bakover. Hælen gled i snøen.

«Stå for helvete stille!» ropte Lucas.

Mannen nølte med misfornøyd munn. Omrisset av ham kom og gikk i de gule glimtene fra varsellysene. «Men jeg vil at dere skal forstå. Jeg har ikke noe valg. Og snart vil ingen av oss ha noe valg lenger.»

«Det hjelper ikke saken din hvis barnet dør.»

«Kanskje det bare er én måte å avgjøre det på.» Mannen hevet blikket mot det svarte, forrevne skydekket. «Få de skrikene til å slutte!»

Lucas blunket forvirret. Barnet hadde vært stille en stund.

Mannen med skuddsåret hadde nådd bort til bilen. Han jamret seg. «Hun puster ikke, Lucas. Gjør noe!»

Snøen virvlet rundt dem. Lucas stirret på spedbarnet under teppet, på mannen, på tomrommet bak dem der alt forsvant. Så var det som om tiden gikk langsommere. Han følte hendene stramme grepet rundt pistolen. Det lille siktekornet fant mannens panne. Instinktivt forsto Lucas hva som var i ferd med å skje. Han holdt på å resignere. Erkjenne at situasjonen var håpløs. Uansett hva han gjorde, var dette en redslenes natt.

Som i sakte film så Lucas at lyktene på bilen slukket. Han klemte avtrekkeren to tredeler inn. Når lyktene kom på igjen, ville lysglimtet gi ham et sekund til å sikte og trekke av.

Endelig merket han at det hjertet som mange påsto at han ikke hadde, pumpet i brystet.

Lyktene ble tent. Fingeren til Lucas stivnet på avtrekkeren. Et skrik av en annen verden skar gjennom landskapet.

Tre måneder tidligere

Panoramautsikt i Alpene.

Et tett skylag innhyllet fjellkjeden Allgäu-Alpene i grått. Men etter hvert som solen steg høyere på himmelen, ville skyene fordufte og løfte blikket over tindene på De nordlige Kalk-Alper, den enorme Bodensjøen og skjulte bayerske eventyrslott.

Friluftsfolk strømmet hvert år til fjellandskapene rundt Bayern og Baden-Württemberg for å utforske vandrerutene og oppleve den uberørte naturen i all sin prakt. Stemningen i den stappfulle gondolen som svevde opp mot Nebelhorns 2224 meter i en kabel, var følgelig preget av begeistrede utbrudd som forente turistene i felles henrykkelse over utsikten. Bare en enkelt passasjer satt taus med lueskyggen dratt ned over svarte solbriller mens han strøk med fingeren over en slangering av sølv. I kanten av jakkeermet kunne man skimte en utflytende blå tatovering. Blekket snodde seg fra håndleddet og oppover underarmen i tillegg til de små og mellomstore tatoveringene som dekket resten av overkroppen med romertall, en smeltende urskive, hodeskaller og en maske med manettråder.

Gondolen tok et hopp over trekkhjulet, og en tursekk ble presset opp mot mannens skulder. En stank av pølse og løk sivet ut gjennom nylonstoffet. En liten krusning i munnviken til Lucas Stage signaliserte forakt. Ellers gjorde han ikke noe vesen av seg. Satt helt stille. Ubevegelig som et krypdyr.

Gondolen ristet seg inn på endestasjonen, en mindre modul i tilknytning til restauranten med fasade i tre og glass som bølget utover fjellsiden. Lucas blandet seg med turistene som gikk gjennom ankomstterminalen. Etter få skritt sto han under en vid og åpen himmel og pustet inn glassklar alpeluft. Utsikten lignet en sveitsisk sjokoladeeske. Snøtopper og grønne enger. Han dro opp jakkekragen og grøsset da han kom nær stretchstoffet i skalljakken. Han følte seg naken uten sin vintage skinnjakke med det svarte skinnet som formet seg etter kroppen som et ekstra hudlag. Men han hadde latt både skinnjakken og slangeskinnsskoene ligge igjen på hotellet og var kledd i turklær og et par fjellstøvler som så ut som klumper av sammensmeltet gummi.

Fordelen var at han ikke skilte seg ut blant friluftsnerdene og de jordfargede klærne deres fulle av stropper og glidelåser.

Han gikk et stykke unna gondolbanen og var snart omgitt av stillhet på en sti. Terrenget var kupert, og det syregrønne gresset bølget i brisen. Etter en stund fikk han se en skikkelse som satt på et sammenrast gjerde i skyggen av et tre.

«Simon?» sa mannen med en tysk-engelsk aksent der S-en ble uttalt som Z.

«Ja», sa Lucas og sjekket omgivelsene. «Manuel?»

Mannen nikket. Ansiktet var blekt og engstelig. Øyelokkene lå i folder som ballonger lufta hadde gått ut av, nese og kinn var rødsprengt. Alkohol og søvnløse netter. Og det var noe i den krumme holdningen som minnet om en unnsluppet fange med skuddsår i magen. Folk kunne leve med skyldfølelse. Det var angeren som åt dem opp innenfra. Og Manuel Kimmich hadde mye å angre.

De gikk side om side på en øde sti, delvis i skygge og delvis i sol. Lucas pekte mot en fjellside. Smeltevannet tegnet mørke striper i granitten. Sørgerender. «Jeg leste at fjellklatrere unngår nettopp den fjellsiden der», sa Lucas. «Den er for steil og uforutsigbar. De få som prøver lykken, setter livet på spill.»

En sigarett gikk fram og tilbake mot Manuels munn mellom skjelvende fingre. «Er det tilfeldig at du bruker uttrykket ‘på spill’?»

«Hvilket spill foretrekker du?»

«Det spillet jeg foretrakk, var poker. Jeg har ikke rørt et kort på halvannet år. Kona fikk meg i behandling. Før det var for sent.»

«For sent? Truet hun med å stikke?»

«Tvert imot. Hun ble. Av all avhengighet har spillegalskap den høyeste selvmordsraten. Jeg skylder den kvinnen alt.»

«Nå glemmer vi fortiden», sa Lucas. «I dag blir du gjeldfri.»

En dag for seks år siden hadde Manuel Kimmich satt seg ned ved feil pokerbord. Da han gikk derfra, sto han i gjeld til feil mennesker. Gjeld er et misvisende ord. Det gir et signal om at man kan betale seg ut. Snarere var det snakk om et slags eierskap. Så da Lucas overtok Manuels gjeld, ble det han som eide tyskeren. Og i årevis hadde Lucas utnyttet Manuels passord inn til Europols EIS-database, der man fant en enorm mengde data om kriminelle organisasjoner, aktive politioperasjoner, forbrytelser og mye mer. Han hadde tjent store penger på å selge opplysningene videre til en rumensk kriminell organisasjon. Men det samarbeidet var nå historie. Det rumenske nettverket var utslettet fra jordens overflate. Men problemet var at den som hadde utslettet rumenerne, også var kommet på sporet av Lucas. Og kommet nærmere ham. Løsningen var derfor enkel. Ingen løse tråder.

De gikk opp en skråning. Utsikten var begrenset av furutrær, lufta var full av mygg og duftet søtt av harpiks. De manøvrerte seg rundt en enorm, mosegrodd løsblokk.

«Jeg trenger en pause», sa Manuel andpustent.

«Vi er snart framme.»

«Hvorfor går vi så langt opp?»

«Det er første gang vi møtes ansikt til ansikt. Jeg vil være sikker på at vi er alene.»

Det lød et tørt knekk. Lucas stoppet opp. Lyden hadde ikke kommet fra en av de tørre kvistene på bakken.

«Tror du jeg er helt idiot», sa Manuel gjennom sammenbitte tenner. Munnen var en strek.

Lucas så på pistolen tyskeren hadde i hånden. En finger krummet seg om avtrekkeren.

«Tror du gjelden din blir borte hvis du skyter meg?» sa Lucas. «Jeg er en del av et større nettverk.»

«Jeg er så jævla trøtt!» utbrøt Manuel. «Det er slutt i dag. Kona mi fortjener bedre.»

«Det løser ikke problemene dine å drepe en politimann.»

Det var som om alt blod forsvant fra ansiktet til Manuel. «E-er du politi?»

«Dansk politi. Spesialenhet.»

Manuel lo mistroisk. «Det kan ikke stemme.»

«Må jeg tegne det for deg? Jeg har ikke kommet til Tyskland bare for din skyld. Jeg deltar på et etterforskningskurs. I dag har vi fri.»

«Kurs?»

Det knaket i trærne rundt dem, en lyd som av lærreimer som strammes.

Lucas ristet på hodet. «Faktum er at tjueseks kompetente etterforskere vil begynne å lure hvis jeg ikke kommer tilbake til hotellet i kveld. Og hvis du skyter meg med en Heckler & Koch P2000, som er standardvåpen for tyske politibetjenter, har du allerede etterlatt deg et solid spor. Dessuten er det videoovervåkning på taubanen. De kommer til å se at du tar en gondol kort tid før drapstidspunktet.»

«Det har gått for langt. Du har tyrannisert meg i årevis.»

«Så skyt meg, da. Bare smellet gir ekko på flere kilometer. Vil du satse på den kortsiktige planen din og havne i fengsel på livstid? Eller vil du høre på det jeg har kommet for å fortelle deg?»

Kaldsvetten glinset i Manuels ansikt. En skygge av tvil hadde sneket seg inn i tankebanene. Han senket pistolen. «Jeg lytter.»

Lucas tok av seg ryggsekken og viste ham en laptop som lå i et av rommene. «Det er en mast lenger oppe som gir nettdekning.»

«Er du kjent her?»

«Det er ikke første gang jeg er på kurs i dette området.»

De kom ut på en flat klippe på størrelse med en tennisbane. Tyskeren tok et par skritt så Lucas ble stående ytterst mot kanten. Et fall på mange hundre meter.

«Hva er det du skal vise meg?» sa tyskeren.

Lucas så opp mot himmelen. Formiddagssolen hadde brutt gjennom. Blendende. Lynraskt tok han et skritt til siden så han fikk solen i ryggen. Tyskeren myste, rakk ikke å se at Lucas stakk hånden inn under jakken.

«Kast våpenet!» ropte Lucas.

Tyskeren stirret inn i en pistolmunning med lyddemper. Et ubesluttsomt rykk gikk gjennom armen hans, som om han vurderte å heve pistolen han hadde senket. Men like raskt fikk den feige karakteren hans overtaket. Pistolen falt i bakken med et dunk.

«Spark den bort til meg.»

Tyskeren gjorde som han sa. Lucas la pistolen i ryggsekken. Han fikk nettkontakt på laptopen og kommanderte Manuel bort til seg.

«S-skal du skyte meg?»

Lucas snudde på laptopen så tyskeren kunne se skjermen. «Vi skal bare spille et spill. Når det er over, skal du få komme ned herfra.»

«Internettkasino?» Manuel rynket pannen da han så hjemmesiden på laptopen.

«Du likte best poker, men det har vi ikke tid til i dag.» Han klikket på styreflaten. «Så det blir rulett.»

«Jeg skjønner ikke …»

«Finn fram kredittkortet ditt.»

«Hva? Nei?» Manuel ristet på det pæreformede hodet.

Lucas satte pistolløpet mot pannen hans. «Kredittkortet. Nå.»

Manuel rakte ham lommeboken fra baklomma. «Alle sparepengene våre er på den kontoen. Hvis jeg mister de pengene … Kona vil aldri tilgi meg.»

Lucas tastet inn kontoopplysningene. «Hvor mye står det på kontoen?»

Tårene rant på Manuel. «Nesten to hundre tusen. Det er alt vi eier.»

Lucas trykte på styreflaten. Det klikket i den datagenererte ruletten mens den snurret. Den hvite kula danset manisk over feltene. «Ruletten går. Rødt eller svart?»

«Vent!» Manuel viftet med armen. «Man kan ikke spille for så store beløp på et nettkasino!»

«Denne nettsiden ligger på en Tor-browser. Uregulerte spillesystemer.» Lucas hevet et øyebryn. «Her kan du spille for så mye du vil.»

«Skal en laptop avgjøre min skjebne? Du er jo … syk!»

«Hvis ikke du velger, gjør jeg det for deg.»

Klikkene kom langsommere, ruletten kunne stoppe hvert øyeblikk.

Manuel svelget. En spyttdråpe dirret på underleppa. «Jeg … jeg velger svart.»

«Sikker?»

Manuel nikket, og selv om han innerst inne visste at det var langt mer enn sparepengene han satte på spill, kunne ikke de engstelige øynene skjule en understrøm av noe annet: oppstemthet, et blomstrende nærvær, spillergenet som fikk sitt frydefulle, kildrende sus.

Kula fant plassen sin på ruletten.

Manuel stirret på skjermen. Utstøtte en slags forferdet latter. «Svart! Det ble svart. Scheisse! Jeg vant. Jeg vant!»

Lucas betraktet tyskerens hoppende, jublende dans. Så smelte han skjermen igjen.

Manuel stivnet ved lyden. «Hva driver du med? Du kan da ikke lukke siden! Vi må få ut pengene.»

«Det er for sent. Pengene er borte.»

«Jeg forstår ikke. Har du ikke kommet for å få penger?»

«Akkurat nå gjelder det bare å fjerne alle løse tråder.»

«Løse tråder?»

«Det er en lang historie.» Lucas vippet med pistolen. «Åpne mobilen din og gi den til meg.»

Stemmen til Manuel var lys og tryglende mens han rakte fram mobilen. «Du sa at du ikke ville drepe meg.»

«Jeg sa at jeg ikke ville skyte deg.»

«D-de vil lete etter meg.»

«Som sagt, den klatreruta er for bratt for fjellklatrere og turgåere. Liket ditt vil minst bli liggende i fjellkløften hele vinteren før noen finner deg. Kom igjen, bort til kanten.»

Motvillig nærmet Manuel seg avgrunnen. «Hvorfor så mye bry? Hvorfor ville du tømme kontoen min?»

«Du skal snart sende en tekstmelding til din kone. Du har sprukket, og nå har du spilt bort alle sparepengene deres. Hun kommer til å sjekke kontoen med det samme. Skammen blir for mye for deg. Du fortjener henne ikke og lover å forsvinne for bestandig. Du ber henne om ikke å lete etter deg.»

«Fick dich! Jeg nekter å hoppe!»

Lucas trykte avtrekkeren halvveis inn. Mest for å skremme. En kule i liket ville komplisere saken.

«Jeg vil ikke dø!» jamret Manuel. «Jeg sier aldri noe om deg. Jeg vil bare ned herfra.»

«Det fikser jeg!» Lucas sparket ut. Skosålen traff Manuel i mellomgulvet. Slaget sendte sjokkbølger gjennom nervetrådene i brystkassen. Tyskeren krummet seg sammen, og den ene foten tråkket ut i tynn luft, der tyngdekraften liksom sugde resten av kroppen med seg ned i avgrunnen.

Lucas la hodet på skakke. Fuglene kvitret i buskene rundt ham. Ikke noe dødsskrik. Så hørte han en svak, ubestemmelig lyd. Han lente seg utover kanten. Manuel Kimmich stirret opp på ham, blek og skjelvende. En lyngtue hang over klippeveggen som et takskjegg. Hendene til tyskeren klamret seg til røttene, fanget i en vertikal tautrekking med sin egen kroppsvekt.

Lucas så på de forrevne fjellsidene under Manuel. «Bare slipp. Det går fort.»

Tyskeren hylte. «Hilfe! Han dreper meg!»

Skrikene ga gjenlyd. Noen ville høre dem. Lucas kastet seg ned på magen, fikk tak i tommelfingeren på den andre, vred den bakover. Huden var glatt av svette. I det samme svingte Manuel den andre hånden fram og fikk tak rundt Lucas’ håndledd. Tyskeren var tung, med mye fett på kroppen, Lucas lett og atletisk.

«Din jævla …» snerret Lucas da overkroppen hans begynte å gli utover kanten.

Neglene til tyskeren boret seg inn i huden på ham. Han hveste med striper av spytt fra munnen. «Du blir med meg.»

Lucas hugget tak med skotuppene, den trå gummien i turstøvlene gled i småstein. Han så sitt eget hamrende ansikt foran seg, fullt av utspilte blodårer, med en dødsdømt mann hengende i enden av armen.

I neste øyeblikk gled tyskerens hånd i blodet fra kloremerkene til Lucas.

Ansiktet til Manuel revnet i skrekk. Så var han i fritt fall.

Skriket kom fra strupen, som fra et dyr.

Få sekunder etter var det over. Fuglene kvitret fornøyd videre.

Lucas rullet rundt på ryggen, gispet etter luft. Sugde blod fra håndleddet.

Han tenkte på resten av de løse trådene. Manuel Kimmich var bare den første av fire. Og det var en utmattende tanke. At tyskeren hadde vært den letteste av dem.

Isbitene skvulpet i overflaten. Temperaturen lå et sted mellom fire og åtte grader, og det ville si at kroppen som var nedsenket i vannet, gradvis fikk kjølt ned kjernetemperaturen fra 37 grader og dermed var i ferd med å dø.

Tanken fascinerte David Flugt. At isbadet han tok hver eneste morgen, narret kroppen til å tro at den holdt på å dø. Og at det å aktivere en av kroppens dødsprosesser ifølge utallige helseeksperter kunne bidra til å forlenge livet.

David sjekket eggklokken som tikket på kanten av badestampen. To minutter igjen. Rask pust ga skyer av frostrøyk, pulsen raste. Men sinnet var tomt. For ham var det det som var tiltrekningskraften ved isbadet. Alle de blodige glimtene fra fortiden i Romania som stadig brøt seg inn i tankene, klarte ikke å overleve smertepunktet i kulda der kroppen konsentrerte all sin energi om å overleve.

Eggklokken ringte.

Han gikk opp av vannet. Et enkelt vintønne-design av sammenspikrede planker som akkurat rommet hans 195 centimeter. Før han rakk å vikle håndkleet rundt livet, konstaterte han nok en gang av kulda ikke var generøs mot mannens kjønnsorgan.

Han småløp barbeint over gresset. Novemberlufta strøk iskald over den dryppvåte huden. Han fikk et glimt av speilbildet sitt i stuevinduene. En hårete og veltrent kropp merket av arrvev. Skuddsår, forbrenninger, stikksår, slag og granatsplinter. Han ville aldri bli vant til synet. Når speilbildet konfronterte ham med alle valgene preget av dødsforakt som hadde styrt ham i frontkollisjonen med Romanias kriminelle underverden. Særlig fordi det ikke hadde ført noe godt med seg. Men i situasjonen hadde han vært drevet av et blendende rettferdighetskrav. Og innbilt seg at oppgjøret i Romania handlet om Theresas og Siljas sikkerhet.

Sannheten var at han var ute av stand til å gi slipp på fortiden. På Lucas Stage. Tanken på at den hvithårede djevelen gikk fritt omkring uten å bli stilt til ansvar for forbrytelsene sine, hadde etset ham opp innenfra.

Han dyttet skyvedøra opp og gikk inn i stua. Varmen fra peisen prikket i huden. Fra kjøkkenet hørte han lett skramling. Han stilte seg i døråpningen. Havregrøten dampet fra gryta hun rørte i. «Var det godt?» sa hun.

«Du burde prøve en gang.»

Hun lo. «Takk, jeg foretrekker å få isbitene i et glass saft.»

David ble stående. Det mumlet i radioen, en duft av eple- og kanelte svevet i morgenlyset fra vinduet. Hun måtte ha følt blikket hans, for plutselig gjorde hun det karakteristiske kastet med hodet så panneluggen dekket den ene siden av ansiktet før hun snudde seg mot ham.

«Du drømte i natt», sa Jenny Seland.

David sukket. Marerittene var ikke noe han kunne forklare henne. Historiene fra Romania beholdt han i sitt eget hode, i kaotiske setninger og lydspor med skrik og geværskudd.

«Vekket jeg deg?»

«Litt», sa hun med et skjevt smil. «Det er verre med høna. Den har begynt å gale. Om natten, også.»

David så ut på høna som enten het Fluff eller Plukk. Fjærkreet nippet korn i den lille innhegningen i bakhagen. «Jeg trodde det var en hunn», sa han.

«Har du sjekket … utstyret?»

«Høns har ikke ytre kjønnsorganer. Kanskje den bare går gjennom en forvirret periode. Den er tenåring.»

«Jeg har en god oppskrift på hønsesuppe?»

«Aldri!»

Hun smilte bak panneluggen. «Hva er det med deg og den høna?»

David la merke til hvordan øynene hennes flagret som møll. Det var en kamp for Jenny å holde øyekontakt. Arrvevet preget fortsatt ansiktet. Særlig den ene siden. Og selv om hudtransplantasjonene hadde ført til stor forbedring, var enkelte områder i ansiktet ubotelig vansiret. Likevel opplevde David at han måtte lete etter arrvevet med blikket, ellers så han det ikke. Kanskje var det underbevisstheten som korrigerte det øynene så, etter hukommelsen. De hadde tilbrakt mange timer sammen i røykeskuret på politistasjonen i Esbjerg. På jakt etter en seriemorder. Og kanskje også på vei mot noe annet. Sammen. Men det hadde ikke vært mulig den gangen.

Theresa hadde vært i livet hans.

Poenget var at alt det som gjorde Jenny til Jenny, var der fremdeles. Ytre sett: de livlige, blå øynene, den vakre munnen med store, hvite fortenner som pekte en anelse fremover. Og fra det indre: en skarp etterforskerhjerne, en utstudert sjarm og en nøktern sårbarhet som bare tillot selvmedlidenhet i korte glimt før hun løftet seg selv etter nakkeskinnet.

David gikk ovenpå og skrudde på dusjen. Det dugget på innsiden av badevinduet. På en klar dag kunne man se over jorder og enger, helt ned til sandslettene og morenelandskapene ved kysten.

Det var to måneder siden han flyttet inn i Jennys lille hus på Mors.

Pluss den dagen hun ringte til ham:

«David? J-jeg har dummet meg ut. Jeg har dummet meg ut noe så sinnssykt!»

«Trekk pusten, Jenny. Ok. Fortell hva som skjedde.»

«Jeg prøvde å konfrontere Lucas, men …»

«Hva? Hvor er du? Er han der?»

«Nei, eller jo, han har akkurat vært her. Men det gikk helt galt. Jeg trodde han ville komme alene. Men han … Det var noen sammen med ham.»

To måneder tidligere

Jenny blunket mot tårene, omrisset av Lucas Stage ble utydelig over pistolløpet som skalv i hendene hennes. «Du har uansett vært en del av det avskyelige opplegget til William», sa hun. «Du har uansett skylden for at jeg … det forandrer ingenting.»

Lucas betraktet rommet bak henne på en måte hun ikke likte. «Kanskje du har rett», sa han. «Kanskje jeg fortjener en plass i jorden ved siden av William. Men det blir ikke i dag.»

«Du kan kutte ut spillet ditt. Du har ingen steder å gjøre av deg.»

«Det er sant. Men, Jenny, jeg kan si det samme til deg.»

«H-hva?»

Lucas nærmet seg. «Jeg har ikke kommet alene i dag.»

Pistolen ble tung i hendene til Jenny, mørket i det forlatte huset krøp inn på henne. Hun rykket til da en kvinnestemme ropte utenfor: «Hallo? Lucas? Er alt ok der inne?»

Jenny stirret på Lucas, som stirret på henne. Han la en finger over leppene, en grusom gest, som om de var sammensvorne.

Lucas trakk seg tilbake mot døra uten å vende ryggen til henne. Hun rettet advarende på pistolen, men avtrekkeren lå stiv som en spiker mot fingeren. Han åpnet døra, dagslyset strømmet inn. Et kort øyeblikk var han en silhuett i motlys. Så smalt døra igjen. Jenny blunket mot mørket. Merket fortvilelsen oppsluke henne. Hun hadde røpet alt. Hvis hun lot ham slippe unna, satte hun ikke bare seg selv i stor fare. Men Eleonora også. Og David.

Kvinnestemmen utenfor trengte inn gjennom de glisne veggene. «Er det noen der inne?»

«Bare spøkelser», sa Lucas. «La oss komme oss vekk herfra.»

Jenny gikk bort til vinduet. Så Lucas sette seg inn i en sivil bil sammen med en kvinne. Hun hadde store krøller, mørk hud, somalisk. Hun så på Lucas med et ironisk, kjærlig uttrykk, som røpet at hun ikke ante hvem hun hadde med å gjøre.

Jenny fikk telefonen opp av lomma.

«David? J-jeg har dummet meg ut. Jeg har dummet meg ut noe så sinnssykt!»

«Trekk pusten, Jenny. Ok. Fortell hva som skjedde.»

«Jeg prøvde å konfrontere Lucas, men …»

«Hva? Hvor er du? Er han der?»

«Nei, eller jo, han har akkurat vært her. Men det gikk helt galt. Jeg trodde han ville komme alene. Men han … det var noen sammen med ham.»

«Hvem?»

Jenny ristet på hodet. Tårene sved i øynene. «Jeg fortalte Lucas alt sammen. Om Eleonora, om deg og Theresa, om reisen din til Romania.»

«Hvorfor gjorde du det?» Han tok seg sammen for å snakke rolig.

«Fordi det er nok nå! Lucas kan ikke gå fri lenger.»

David var taus en lang stund før han snakket. «Sa du noe om pc-en? At vi overvåker alt det han gjør på det krypterte forumet?»

«Nei, jeg tror ikke det.»

«Jenny, det må du vite sikkert.»

Hun gned tårene ut av øynene og trakk pusten dypt. «Jeg nevnte ikke forumet.»

«Bra. Har du et gjesterom?»

«Hva?» Instinktivt strøk hun over ansiktet med hånden. «Jeg vil ikke at du skal komme hit. Jeg er ikke klar.»

«Nå kommer Lucas etter meg. Jeg er ikke trygg i mitt eget hus.»

«Men jeg …»

«Dessuten har jeg akkurat sagt opp. Jeg er ikke i politiet lenger. Vi setter opp en arbeidsstasjon hjemme hos deg. Bruker den tiden det tar. Og får stoppet Lucas én gang for alle.»

Jenny la kinnet mot det kalde vindusglasset. Endelig kunne hun se alt i sitt sanne lys. Det fantes ingen karmisk orden. Intet forsprang til de rene av hjertet. Man kunne velge det gode, men det var ikke det samme som å bli valgt av det gode. Folk løy og bedro, knuste det som sto i veien for dem, og var overlatt til skjebnen som alle andre. Det var den bitre sannheten. Den eneste ærlige.

Jenny følte den lokkende tyngden av pistolen i hånden. Man fikk kun en utvei som var ens eget valg.

«Er du der ennå, Jenny?» David var varm i stemmen igjen. «Det var godt at du ikke skjøt Lucas.»

«Hvorfor det?»

«For på den måten vet jeg at du fortsatt er deg.»

Strimer av dagslys trengte inn langs kanten av blendingsgardinene. Ellers lå rommene i loftsleiligheten i mørke. Innredningen var kald og upersonlig: møbler i skinnimitasjon, kløende ryer, bambuslampeskjermer og plastblomster i vasene. Det luktet rengjøring fra badet, der håndtak og armaturer var klinisk renset. Røropplegget i det gamle bygget dunket og hveste, og enkelte steder ble veggene oppvarmet innenfra der en katt lå og døste.

Beboeren i leiligheten kalte seg Kritte, han satt i sofaen i stua fortapt i sitt eget mørke.

Lyden av fjernsynet foran ham var skrudd så lavt ned at det nesten ikke var mulig å høre. Det var et debattprogram fra i går. Programlederen lente seg inn over det brede bordet i tv-studioet med en dyster rynke i pannen: «Kveldens gjest, Farzad Sadeghi Jørgensen, er grunnlegger og direktør for virksomheten TruLife. Han ble møtt av en storm av protester i fjor da han fikk operert inn et chip-implantat ved halspulsåren på seg selv og på datteren sin. Et inngrep som Farzad selv kaller ‘et første skritt mot fremtidens KI-optimerte menneskekropp’. Samtidig lover han at TruLife om noen få år kan installere sin første virkelige hjernechip i et menneske. Og han har allerede funnet testpersonen. Seg selv.» Programlederen kremtet. «Men kritikerne er ikke overbevist og kaller fortsatt inngrepet for ‘et livsfarlig mediestunt fra en annenklasses forsker med gudskompleks’.»

Farzad, nysminket og ikledd skreddersydd mørkegrønn blazer, smilte fra den andre enden av bordet som av en liten, intern spøk.

Programlederen flyttet blikket fra monitoren og over på Farzad: «Er du en forsker med samfunnets beste for øye? Eller en sensasjonsjeger og reklamemann?»

«Jeg er en del av det som kalles den transhumanistiske bevegelse.»

«Si mer om det?»

«Transhumanister konsentrerer seg om å forsterke og forbedre menneskekroppen for på lang sikt å forbedre menneskearten.»

«Og det gjør man ved å bryte menneskets biologiske grenser?»

«Korrekt. Hos TruLife arbeider vi med å optimere menneskehjernen så den i fremtiden kan konkurrere med kunstig intelligens.»

«Men utvikler TruLife rent faktisk epokegjørende teknologi?» spurte programlederen. «Eller er det en fantasifull lekeplass som markedsfører seg selv med oppsiktsvekkende ideer uten rot i virkeligheten?»

Øynene til Farzad var intense og brune. Han hadde et kraftig hakeparti og tilbakestrøket hår, tett og svart, akkurat så langt at det krøllet seg litt i nakken. «Etter mitt syn tilhører kritikerne en gruppe forskere som ikke tør å skille seg ut. Flokkdyr i hvite frakker. Premisset for deres forskereksistens er å henge seg på statsfinansierte prosjekter der ethvert håp om innovasjon bremses av byråkrati og endeløse ekspertvurderinger. Jeg henter inn mine egne investorer. Mine forskere må ikke bøye seg for statens haukeblikk.»

«Er mangel på kontroll et symptom på et sunt forskermiljø?»

«Nye ideer har vanskelige vilkår i altfor kontrollerte miljøer.»

«Og det nye ved TruLifes hjernechip er at den ikke skal opereres inn i hjernen, men føres opp dit gjennom blodårene?»

«Ja, nettopp. Vår mikrochip er en liten sylinder av medisinsk stål med bitte små elektroder. Den føres opp gjennom blodårene i halsen ved hjelp av et kateter, og inn i hjernen, der den blåses opp og fester seg til karveggen.»

«Og fra den posisjonen kan den oppfatte hjernens elektriske signaler?»

Farzad nikket. «Og sende signaler tilbake. Vår første ALS-pasient har allerede lært å skrive meldinger bare ved å tenke. Og i motsetning til konkurrentene trenger ikke vi å bore eller skjære gjennom kraniet. Inngrepene til TruLife minner om en vanlig ballongoperasjon i hjertet og vil kunne utføres av de tusenvis av leger som allerede mestrer denne teknikken.»

«Men du og datteren din, Anna, har bare fått implantatet satt inn ved halspulsåren. Det kom ikke hele veien opp til hjernen.»

Farzad smilte. «Som sagt er vi underlagt begrensninger i Danmark og må vente på mange tillatelser. Teknologien er hundre prosent sikker.»

Programlederen, som var kjent og beryktet for intervjuteknikken med raske skudd rett fra hoften, la hodet på skakke. «Er du og teamet ditt fokusert på resultater? På å få rett?»

«Ja. Og gudskjelov for det.»

«Apropos Gud. Hvordan forholder du deg til beskyldningene om at du og teamet ditt leker Gud? At dere er besatt av å være de første som klarer å forandre menneskelig bevissthet ved hjelp av kunstig intelligens?»

«Det eneste vi er besatt av, er å gi det enkelte menneske best mulige livsvilkår. I en ikke så fjern fremtid håper vi å kunne helbrede lammelse, blindhet og sykdommer som tinnitus og ALS. Og det er bare en brøkdel av potensialet. På sikt vil hjernechipen skape supermennesker som sameksisterer i globale nevrologiske nettverk.»

«Så TruLifes utvikling av hjernechiper er utelukkende motivert av nestekjærlighet?» sa programlederen tørt. «Hvem konkurrerer dere med?»

«Jeg kan ikke oppgi navnene av juridiske årsaker. Men vi kan kalle vår største konkurrent Teflon Dusk.» Farzad blottet de oppsiktsvekkende hvite fortennene.

Programlederen nølte og senket blikket et øyeblikk for å markere endring av tema. «Er du klar for noen spørsmål fra seerne?»

«Fyr løs.»

«Jens Laust fra Horsens spør hvordan du forholder deg til ryktene om at TruLife er i ferd med å inngå samarbeid med dansk politi? Og at det skjer i kjølvannet av den sterke kritikken regjeringen har fått for å samarbeide med det amerikanske tek-selskapet Palantir, som har sterke forbindelser til Trump-administrasjonen?»

«Det kan jeg dessverre ikke kommentere.»

«Skal danske politibetjenter snart patruljere ved hjelp av tankekraft?»

«Som sagt, ingen kommentar.»

«Freja Splidsboel fra Nykøbing Falster skriver: ‘Har Farzad en ny karriere som influenser?’»

Farzad stirret indignert på programlederen. «Hva skal det bety?»

«Det er nok med tanke på TikTok-profilen til firmaet ditt, der du og forskerne dine hyppig legger ut stoff på vegne av TruLife. Er du influenser? Forsøker du å påvirke offentlighetens holdning til teknologien deres? Gjøre den mindre farlig og mer folkelig?»

Farzad lo uten at han helt fortrengte auraen av selvtilfreds drittsekk. «I så fall er jeg en First Price-versjon med bare 30 000 følgere. Men det er ingen dårlig idé. Moderne influensere har en nesten religiøs makt.»

«Religiøs er kanskje å ta i.»

«Er det? 37 prosent av alle dansker følger influensere på sosiale medier. Som jeg ser det, er influenserne de nye makthaverne på internett. En digital elite som kan knuse underdoger med færre følgere. De største influenserne har større rekkevidde i folket enn statsministeren.» Farzad pustet ut med et skjelmsk blikk. «Du nevnte nettopp Gud som en maktposisjon. Sånn sett lever visse influensere allerede som små guder.»

«Et siste spørsmål», sa programlederen. «Det er fortsatt mange spekulasjoner rundt den gamle krigsbunkeren i Bangladesh du kjøpte i fjor.»

«Det er ikke noe mystisk med den», sa Farzad. «Bunkeren blir brukt som datasenter for serverne i virksomheten. TruLife trenger tusenvis av servere som kan lagre alle data vi genererer sikkert og trygt. Men vi snakker faktisk om beskjedne 5000 kvadratmeter. Til sammenligning bruker Facebook 1,4 millioner kvadratmeter til serverne sine.»

«Men 5000 kvadratmeter med servere vil uansett ha behov for ganske mye strøm. Er det tilfeldig at de er plassert i et u-land som Bangladesh? Både teknologiselskapene og legemiddelindustrien blir kritisert for å bruke fattige land som en slags eksperimentområder der de har fritt spillerom til å prøve ut teknologien sin.»

«Det er selvfølgelig hyggelig å spare noen kroner på strømregningen. Men jeg skal med glede invitere pressen på omvisning i bunkeren hvis det …»

Kritte slo av fjernsynet og gikk bort til vinduet. Han løftet blendingsgardinen. Lukten av vissent løv i takrennen trengte inn gjennom sprekkene i vinduskarmen, syrlig og kvalmende. Han så ned på strømmen av fotgjengere, prøvde av alle krefter å styre de løpske tankene.

Hjernechiper som forente menneske og maskin?

Det var perverst. Blasfemisk. Alt livet var, alt man elsket, var i utgangspunktet merket av naturen. Av døden. Det var menneskets siste uskyldsrene sårbarhet i en verden der alt annet var underlagt teknologi. Skulle en mann som Farzad nå heve seg over denne siste åndelige skansen? Som et falskt gudebilde?

Kritte følte seg mer og mer sikker på at hans egen medfødte galskap bar i seg den logikken som skulle stoppe teknologiens galskap. Helt siden han var barn hadde de voksne alltid sagt at han var spesielt sensitiv. Århundrets underdrivelse. Ingen visste noe som Krittes sanne evner. Han fortalte aldri hva han tenkte på, sa aldri det han mente, og snakket alltid folk etter munnen. Han var som en eremittkreps. Sky, hemmelighetsfull. Alltid inne i skallet.

Kritte kunne lukte strålingen i jordens magnetfelt, radioaktive grunnstoffer. Men også det maskinelle: elektriske installasjoner, radiobølgene fra 5G-mastene. Bitre, metalliske lukter som sved i ganen. At dette personlige helvete avspeilte livsvilkårene hans, spilte ikke lenger noen rolle. For det var sant. Rent. I flere tiår hadde Kritte følt hvordan de elektromagnetiske bølgene gradvis fortettet atmosfæren. Hvis det ikke ble satt en stopper for det, ville strålingen skrelle av menneskeheten lag for lag til alle tryglet om å få dø. Og hjernechipen til TruLife så ut til å bli et avgjørende sjakk matt.

Kritte var den eneste som kunne stoppe det. Han var utvalgt.

Skrekken ilte gjennom ham. Selv midt på dagen, hjemme i trygge omgivelser, kunne den komme.

Kritte lirket de ytterste fingerleddene ned i bukselomma. Fant en liten pille og en stor pille. Blåste støvet av dem. Stakk dem i munnen. Håpet at en av dem ville slå ham ut.

David stengte vannet i dusjen og åpnet badevinduet. Den salte brisen fra Limfjorden trengte inn i dampen. Han gikk inn på gjesterommet, dro på seg genser og jeans og gredde det våte håret – som hadde vokst til over ørene – foran et lite bordspeil. Det eneste speilet i huset.

Rommet til Jenny lå i den andre enden av overetasjen der skråtaket lente seg inn over et vegg-til-vegg-teppe med en spesiell lukt. Kanskje etter den tidligere eieren av huset. En kvinne som hadde bodd alene i femten år etter mannens død, før hun selv falt om i jordbærbedet. Det var ingen gatelys her ute, og naturen vokste vilt rundt huset. Om morgenen kunne han ofte se at gresset var tråkket ned av dyr på nattlige tokt. David nøt livet her. Langt borte fra den evige trengselen i København, en tidslomme der muskelspenningene gled av kroppen som isflak.

Det hjalp selvfølgelig også på sinnsroen at det lå våpen skjult overalt i huset: to pistoler, kniver og et elektrosjokkvåpen.

Han gikk ned og skjenket kaffe fra kannen. Jenny spiste havregrøt ved kjøkkenbordet med telefonen i hånden.

«Snart kan du bestille pizza ved hjelp av tankekraft», sa hun.

David satte seg overfor henne og blåste på kaffen.

Hun leste høyt fra nyhetene på mobiltelefonen. «Det danske tek-selskapet TruLife hevder at de står på terskelen til å vinne kappløpet om hjerneimplantater. Grunnlegger og direktør Farzad Sadeghi Jørgensen uttaler til finansavisen Børsen at teamet hans som forsker på mikrochiper operert inn i hjernen, snart vil offentliggjøre en nyhet han selv kaller ‘banebrytende’. Den kontroversielle direktøren fikk mye omtale i fjor da han lot både seg selv og datteren få operert inn et mikrochip-implantat ved halspulsåren. Den lille, spisse gjenstanden måler kroppens helsetilstand og laster opp dataene til en datamaskin. På den måten får far og datter løpende oppdateringer om blodtrykk, hjerterytme, kortisolnivå og så videre. Kritikerne mener fremdeles at Farzad gambler med datterens helse for å fortelle investorer hvor stor tillit han har til sin egen teknologi.»

«Når kommer du til det med pizzaene?»

Jenny la fra seg telefonen og sukket. «En kvinne på trettifire burde ikke savne gamle dager. Men det gjør jeg.»

«Den gangen du måtte hente pizzaen selv?»

«Det må jeg fortsatt. Vi kommer ingen vei med å bestille ferdigmat her ute på bondelandet.»

David gned håndflatene mot hverandre. «Apropos å ikke komme noen vei. Datamaskinen er en blindgate.» Han siktet til det krypterte kriminelle nettforumet de hadde overvåket i flere måneder i håp om et livstegn fra Lucas. Men mannen var taus, passiv. Og David ble rastløs av at ingenting skjedde. Særlig siden det fantes en annen utvei til å lokke Lucas ut av bolet på.

Adoptivsøsteren. Eleonora.

«Hun har ikke vært utenfor et psykiatrisk sykehus på mange år», sa Jenny. «Og selv før foreldrene hentet Lucas i Polen og han ødela familien, hadde Eleonora maniske perioder, depresjon og selvmordstanker.»

«Bipolar?»

Jenny nikket. «Jeg er redd for å nevne navnet hans for henne. Tenk om det gir henne tilbakefall?»

«Jeg er bare så lei av å sitte her og vente på det neste trekket hans!» David så på Jenny at han hadde sagt det hardere enn han hadde ment. Men han måtte. Kunne merke hvordan den gamle høyenergien bygde seg opp, den som plutselig fikk strømmen til å gå den andre veien så hele kroppen dirret og tinnitusen ga ham hodepine.

«Lucas var sammen med en kvinne da du konfronterte ham», sa David. «Og han visste sikkert at han var på vei mot en farlig situasjon i et forlatt hus. Hva sier det om hans forhold til kvinnen at han tok henne med?»

Jenny rørte i havregrøten. «Tillit. Kanskje en kjæreste.»

«Lucas Stage har ikke kjærester. Mennesker er forbruksvare for ham.» David vippet med hånden. «Han ville ikke ta henne med hvis hun ikke hadde en funksjon. Noe som ga ham en fordel. Det er ikke sikkert hun visste selv hvorfor hun var med.»

«Hvis ikke det var tillit, så var det kanskje en slags … forsikring.»

«Det er en mulighet. Eller en person med evner. Som kunne bli nyttig mot en ukjent trussel. Var hun bevæpnet?»

«Det kunne jeg ikke se.»

David trommet med fingrene på bordplaten. De gikk i ring. Kroppen krevde bevegelse, handling. De neste ordene hoppet ut av munnen på ham. «Jeg kjører til København.»

«Hva?»

«Bare et par dager. Overvåker leiligheten til Lucas. Ser om det skjer noe.»

«Du kom hit fordi du ville holde ham på avstand. Fordi han er farlig.»

«Jeg har ikke tenkt å gå i direkte konfrontasjon med ham.»

«Tror du Lucas er like hensynsfull hvis han oppdager deg?»

David reiste seg og skylte koppen for å skjule irritasjonen. «Klarer du deg mens jeg er borte?»

«Moren min kommer i morgen», sa hun. «Jeg kan be henne overnatte.»

«Perfekt. Jeg må pakke.» Han gikk mot trappa og stoppet da han hørte Jennys stemme:

«Jeg lurer ofte på hva som skjedde med deg i Romania.»

«Hva mener du?»

«Det er fortsatt ting du ikke vil fortelle meg.»

David gned på arrvevet ved den avrevne øreflippen. «Det hører fortiden til.»

«Gjør det?»

